次韻章時可
作者：陳造
朝代：宋

paragraphs: 般門難呈拙，仰屋方自咎。
詩肩卓兩峰，因君笑今又。
袖手非不佳，拜賜良獨厚。
翩翩王公孫，肝肺衷繪繡。
向來傳新作，價欲擅文囿。
妙語再墮前，吟玩忘昏晝。
江濤駭澎湃，風竹聆疎瘦。
足我學古心，如飲得美酎。
氣無寒郊寒，派續後山後。
采采葩華林，羣芳釀孤茂。
錯刀合瓊瑶，內索慙寡陋。
肯如周人朴，唾去不一嗅。